महिला ने छोटे कपड़े पहनकर 'नाइट पार्टी' में जाने और शराब पीने से मना किया तो पति ने दिया तीन तलाक  
पटना में एक महिला को पति ने दिया तीन तलाक
महिला ने शराब पीने और छोटी ड्रेस पहनने से मना किया था
इमरान मुस्तफा से महिला की शादी 2015 में हुई थी
पटना में एक महिला ने दावा किया है कि उसके पति ने उसे इसलिए तीन तलाक दे दिया क्योंकि उसने मॉडर्न पत्नी बनने, शराब पीने और फैन्सी ड्रेस पहनने से मना कर दिया. महिला का नाम नूरी फातिमा है. एएनआई से बात करते हुए फातिमा ने कहा, 'इमरान मुस्तफा से मेरी शादी 2015 में हुई थी. शादी के कुछ दिनों बाद हम दिल्ली आ गए. कुछ महीनों बाद उसने मुझसे कहा कि शहर की बाकी लड़कियों की तरह मैं भी मॉडर्न लड़की बन जाऊं. वो चाहता था कि मैं शॉर्ट ड्रेस पहनूं, रात में पार्टी में जाऊं और शराब पियूं.' 
नूरी ने बताया, 'जब मैंने ऐसा करने से मना कर दिया तो उसने मुझे रोज पीटना शुरू कर दिया.' नूरी ने आरोप लगाया कि कई सालों तक मेरा उत्पीड़न करने के बाद कुछ दिनों पहले उसने मुझे घर से बाहर निकलने के लिए कहा और जब मैंने मना किया तो उसने मुझे तीन तलाक दे दिया.'
महिला ने राज्य महिला आयोग में भी इस मामले की शिकायत की जिसके बाद उसके पति को नोटिस भेजा गया है. बिहार राज्य महिला आयोग की चेयरमैन दिलमणि मिश्रा ने कहा, 'पति इस महिला का उत्पीड़न करता था और दो बार जबरदस्ती उसे अबॉर्शन के लिए ले गया था. एक सितंबर को महिला के पति ने उसे तीन तलाक दिया. हमने पति को नोटिस भेजा है और उसे बुलाएंगे.' 
बता दें कि एक अगस्त को राष्ट्रपति रामनाथ कोविंद ने मुस्लिम महिला बिल 2019 को अनुमति दी थी. इसे ट्रिपल तलाक के नाम से भी जाना जाता है. इसके मुताबिक पति को तीन साल की जेल हो सकती है.